Miljoene stroom na SA in feestydMalusi Gigaba, minister van binnelandse sake, en Mkuseli Apleni, direkteur-generaal, tydens die mediakonferensie in Pretoria. Foto: Jonisayi Maromo/ANA Meer reisigers het Suid-Afrika tydens die afgelope feestydperk besoek vergeleke met dieselfde tydperk verlede jaar, het die departement van binnelandse sake Woensdag aangekondig. Malusi Gigaba, minister van binnelandse sake, het tydens ŉ mediakonferensie in Pretoria gesê vanaf 9 Desember verlede jaar tot 14 Januarie vanjaar het 5 504 022 mense deur die land se grensposte Suid-Afrika binnegekom. Dit is 200 467 of 3,78% meer as dieselfde tydperk verlede jaar. Volgens Gigaba dui die verhoging in die getal besoekers daarop dat Suid-Afrika ŉ aantreklike toeristebestemming vir die wêreld is. “Die toptien nasionaliteite wat Suid-Afrika in hierdie tydperk binnegekom het, was van Lesotho, die Verenigde Koninkryk, die VSA, Duitsland, Zimbabwe, Mosambiek, Swaziland, Botswana, Namibië en Zambië,” het Gigaba gesê. “Die besigste grensposte was die Internasionale Lughawe OR Tambo, Beitbrug, Lebombo, Maserubrug, Ficksburg, Kaapstadse Internasionale Lughawe, Oshoek, Kopfontein, Ramatlabana en Groblersbrug.” Gigaba het gesê afgesien van die mense wat deur die grensposte beweeg het, was daar ook ŉ vermeerdering in goedere wat die land ingekom het. Toeriste het nie net vir vakansie na Suid-Afrika gestroom nie, maar ook vir sakedoeleindes, indiensneming en onderrigredes.